CELEX: E2007C0029
Language: sk
Date: 2007-02-19 00:00:00
Title: Rozhodnutie Dozorného úradu EZVO č. 29/07/COL z  19. februára 2007 o schválení plánu predloženého Nórskom na preventívne očkovanie vtákov v zoologických záhradách proti vysoko patogénnej vtáčej chrípke

24.5.2007   
            
            
               SK
            
            
               Úradný vestník Európskej únie
            
            
               L 132/40
            
         
      ROZHODNUTIE DOZORNÉHO ÚRADU EZVO
   č. 29/07/COL
   z 19. februára 2007
   o schválení plánu predloženého Nórskom na preventívne očkovanie vtákov v zoologických záhradách proti vysoko patogénnej vtáčej chrípke
   DOZORNÝ ORGÁN EZVO,
   SO ZRETEĽOM na Dohodu o Európskom hospodárskom priestore, a najmä na jej článok 109 a protokol 1,
   SO ZRETEĽOM na Dohodu medzi štátmi EZVO o zriadení dozorného úradu a Súdneho dvora, a najmä na jej článok 5 ods. 2 písm. d) a protokol 1,
   SO ZRETEĽOM na akt uvedený v bode 3.1.5a kapitoly I prílohy I k Dohode o EHP, smernica Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a o zrušení smernice 92/40/EHS (1), prispôsobený Dohode o EHP protokolom 1 k uvedenej dohode, a najmä na jeho článok 56 ods. 2 a článok 57 ods. 2,
   SO ZRETEĽOM na akt platný pre Nórsko v súlade s postupmi uvedenými v článku 3 písm. b) úvodnej časti kapitoly I prílohy I k Dohode o EHP, rozhodnutie Komisie 2006/474/ES zo 6. júla 2006 o opatreniach na prevenciu šírenia vysoko patogénnej vtáčej chrípky spôsobenej chrípkovým vírusom A podtypu H5N1 na vtáky v zoologických záhradách a schválených zariadeniach, inštitútoch alebo strediskách v členských štátoch a o zrušení rozhodnutia 2005/744/ES (2),
   SO ZRETEĽOM na rozhodnutie Dozorného úradu EZVO č. 22/07/COL zo 14. februára 2007, ktorým sa príslušný člen kolégia poveruje, aby prijal rozhodnutie, ak je návrh rozhodnutia v súlade so stanoviskom Veterinárneho výboru EZVO,
   KEĎŽE vtáčia chrípka je infekčné vírusové ochorenie hydiny a iných vtákov, ktoré spôsobuje úmrtnosť a poruchy, ktoré môžu rýchlo nadobudnúť epizootické rozmery, a tým predstavovať vážne ohrozenie zdravia zvierat a verejnosti a výrazne znížiť ziskovosť v oblasti chovu hydiny,
   KEĎŽE vtáky chované v zajatí v zoologických záhradách a schválených zariadeniach, inštitútoch alebo strediskách nemôžu prísť za normálnych okolností do styku s hydinou alebo inými vtákmi v zajatí, a teda nepredstavujú riziko kontaminácie pre hydinu alebo iné vtáky v zajatí, a vzhľadom na hodnotu vtákov v zoologických záhradách, môže byť preventívne očkovanie týchto vtákov vhodným dodatočným preventívnym opatrením,
   KEĎŽE smernica 2005/94/ES stanovuje pravidlá na zavedenie preventívneho očkovania proti vtáčej chrípke, okrem iného vtákov chovaných v zajatí, akými sú vtáky v zoologických záhradách a stanovuje, že štáty EZVO, ktoré sú členmi EHP, predložia Dozornému úradu EZVO na schválenie plány na preventívne očkovanie hydiny alebo iných vtákov chovaných v zajatí,
   KEĎŽE rozhodnutie 2006/474/ES ustanovuje niektoré požiadavky biologickej bezpečnosti na prevenciu vysoko patogénnej vtáčej chrípky spôsobenej chrípkovým vírusom A podtypu H5N1 u vtákov v zoologických záhradách a schválených zariadeniach, inštitútoch a strediskách v štátoch EZVO, ktoré sú členmi EHP s cieľom chrániť voľne žijúcich živočíchov a zachovať biologickú rozmanitosť,
   KEĎŽE rozhodnutie 2006/474/ES taktiež stanovuje pravidlá týkajúce sa preventívneho očkovania vtákov v zoologických záhradách a schválených zariadeniach, inštitútoch a strediskách, ktoré by štáty EZVO, ktoré sú členmi EHP mali dodržiavať, ak považujú očkovanie týchto vtákov za vhodné a stanovuje, že štáty EZVO, ktoré sú členmi EHP predložia Dozornému úradu EZVO plány na očkovanie vtákov v zoologických záhradách,
   KEĎŽE Dozorný úrad EZVO v úzkej spolupráci s Európskou komisiou preskúmal plány na preventívne očkovanie proti vtáčej chrípke predložené Nórskom v súlade so smernicou 2005/94/ES a s rozhodnutím 2006/474/ES, a preto je vhodné zabezpečiť ich schválenie,
   KEĎŽE opatrenia stanovené v tomto rozhodnutí sú v súlade so stanoviskom Veterinárneho výboru EZVO, ktorý pomáha Dozornému úradu EZVO,
   PRIJAL TOTO ROZHODNUTIE:
   
               1.
            
            
               Plán na preventívne očkovanie vtákov v zoologických záhradách proti vysoko patogénnej vtáčej chrípke, ktorý predložilo Nórsko dňa 15. mája 2006 v súlade s článkom 56 ods. 2 smernice 2005/94/ES a článkom 4 rozhodnutia 2006/474/ES sa týmto schvaľuje.
            
         
               2.
            
            
               Podľa článku 109 ods. 2 Dohody o EHP, Dozorný úrad EZVO postúpi Európskej komisii plán na preventívne očkovanie predložený Nórskom a jeho prípadné zmeny a doplnenia.
            
         
               3.
            
            
               Toto rozhodnutie nadobúda účinnosť 19. februára 2007.
            
         
               4.
            
            
               Znenie tohto rozhodnutia v anglickom jazyku je autentické.
            
         
      V Bruseli 19. februára 2007
      
         
            Za Dozorný úrad EZVO
         
         Bjørn T. GRYDELAND
         
         
            predseda
         
         Niels FENGER
         
         
            riaditeľ
         
      
   
   
      (1)  Ú. v. EÚ L 10, 14.1.2006, s. 16.
   
      (2)  Ú. v. EÚ L 187, 8.7.2006, s. 37.